Der er lige nu 62 indlagt herhjemme med coronavirus.

- Ti af dem er på intensiv afdeling, siger sundhedsminister Magnus Heunicke (S) på et pressemøde.

Ifølge sundhedsministeren er "epidemien sået i Danmark".

Søndag var meldingen fra statsminister Mette Frederiksen (S), at 28 personer var indlagt på sygehus med Covid-19, heraf to på intensiv afdeling.

De tal er altså mere end fordoblet fra søndag til mandag.

898 danskere er mandag konstateret smittet med coronavirus i Danmark. Sundhedsminister Magnus Heunicke understreger, at der er et stort mørketal i forhold til andelen af smittede.

Fem anbefalinger til at undgå smittespredning Helt konkret har Sundhedsmyndighederne fem anbefalinger: Vask dine hænder tit eller brug håndsprit. Host eller nys i dit ærme – ikke dine hænder. Undgå håndtryk, kindkys og kram – begræns den fysiske kontakt. Vær opmærksom på rengøring – både hjemme og på arbejdspladsen. Vær opmærksom, når du er på steder med tæt kontakt til mange mennesker. Kilde: Sundhedsstyrelsen

Sundhedsministeren fortæller, at der kommer begrænsninger på besøg på ældrecentre og hospitaler.

– Vi har set flere eksempler på folk, der bare vader direkte ind på hospitaler, hvor de kan smitte.

- Vi har ikke evidens for, at alt vi gør, virker. Men hellere tage et skridt for meget i dag end at stå om tre uger og have gjort for lidt, siger Magnus Heunicke (S).

Nye testmaskiner skal give hurtigere svar

Tre nye testmaskiner med større kapacitet og højere hastighed er i gang med at blive installeret i Aarhus, Odense og København.

De tre ekstra testmaskiner skal sikre, at de personer, som lægerne mener, der er behov for at teste for coronavirus, kan blive det.